ผู้ได้รับสิทธิ์บัตรสวัสดิการแห่งรัฐรอบใหม่ ยืนยันตัวตนสำเร็จภายใน 26 มีนาคมนี้ เริ่มใช้สิทธิ์ 1 เมษายน
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการยืนยันตัวตนของผู้ที่ผ่านเกณฑ์การพิจารณาคุณสมบัติ ตามโครงการลงทะเบียนเพื่อสวัสดิการแห่งรัฐปี 2565 ล่าสุด (21 มีนาคม 2566 เวลา 13.00 น.) มีผู้ที่ยืนยันตัวตนสำเร็จ จำนวนทั้งสิ้น 11,383,700 ราย คิดเป็นร้อยละ 77.99 ของจำนวนผู้ผ่านเกณฑ์ทั้งหมด ขณะที่ผู้ยื่นอุทธรณ์ มีจำนวน 1,122,950 ราย ผู้ผ่านเกณฑ์และยืนยันตัวตนสำเร็จ ภายในวันที่ 26 มีนาคม 2566 จะสามารถใช้สิทธิสวัสดิการผ่านบัตรประจำตัวประชาชนได้ตั้งแต่วันที่ 1 เมษายน 2566 โดยจะได้รับวงเงินค่าซื้อสินค้าอุปโภคบริโภค จากร้านธงฟ้า 300 บาทต่อคนต่อเดือน ส่วนลดค่าซื้อก๊าซหุงต้ม 80 บาทต่อคน ต่อ 3 เดือน ค่าเดินทางผ่านระบบขนส่งสาธารณะ 750 บาทต่อคนต่อเดือน ค่าไฟฟ้า 315 บาทต่อครัวเรือนต่อเดือน และค่าน้ำประปา 100 บาทต่อครัวเรือนต่อเดือน สำหรับค่าไฟฟ้าและค่าน้ำประปา กรมบัญชีกลางจะชำระค่าบริการ ที่ผู้มีสิทธิที่ใช้บริการตามเงื่อนไขที่กำหนดให้แก่หน่วยงานผู้ให้บริการ โดยผู้มีสิทธิไม่จำเป็นต้องสำรองเงินในการชำระค่าไฟฟ้าและค่าน้ำประปา ซึ่งผู้มีสิทธิสามารถลงทะเบียนได้ตั้งแต่บัดนี้ ที่หน่วยงานผู้ให้บริการไฟฟ้าและประปา ทั้งนี้ การได้รับสวัสดิการภายใต้โครงการฯ จะไม่กระทบกับการได้รับสวัสดิการอื่นๆ ของภาครัฐ โดยผู้มีสิทธิตามโครงการฯ จะยังคงสามารถรับสิทธิสวัสดิการอื่นๆ ของภาครัฐได้โดยไม่มีการตัดสิทธิสวัสดิการอื่นๆ แต่อย่างใด